থাইল্যান্ড থেকে আসা বিমানটি কিছুক্ষণ আগেই কলকাতা বিমানবন্দরে অবতরণ করেছিল। স্পাইস জেটের এসজি ৮৪- বিমান থেকে নেমেছিলেন উত্তর প্রদেশের গোরক্ষপুরের এক ব্যক্তি। বিমানবন্দরের মধ্যে ওই ব্যক্তির হাঁটা-চলা দেখে সন্দেহ হয় শুল্ক দফতরের অফিসারদের। 

অফিসাররা ওই ব্যক্তির তল্লাশি নিতে শুরু করেন। সঙ্গে থাকা অ্যাটাচিও খোলানো হয়। অ্যাটাচি ভর্তি ব্রা। মেটাল ডিটেক্টর দিয়ে পরীক্ষা শুরু করতেই দেখা যায় ভিতরে ধাতব কোনও পদার্থ থাকার ইঙ্গিত মিলছে। এরপর ওই ব্যক্তিকে চাপ দিতেই সে ব্রা-এর কাপ থেকে টেনে বের করে অসংখ্য সোনার পাত যেগুলি সরু করে ব্রা-এর কাপ-এ ঢোকানো ছিল। সবমিলিয়ে ওই ব্যক্তির কাছ থেকে ৯৮৫.৫ গ্রাম সোনা উদ্ধার হয়েছে বলে জানা গিয়েছে। এই পরিমাণ সোনার বাজারমূল্য অন্তত ৩০ লক্ষ টাকা। সোনাগুলি থাইল্যান্ড থেকেই আনা হচ্ছিল বলে জেরায় নাকি জানিয়েছে ওই ব্যক্তি। ঘটনার পিছনে আন্তর্জাতিক সোনা পাচারকারীরা জড়িত আছে কি না তা জানার চেষ্টা চলছে।